title: Siero de leit
text: O siero de leit ye a part liquida que resulta d'a coagulación d'a leit. O siero de leit ye un liquido amarillenco-verdoso formau por arredol d'un 94% d'augua, zucre (a lactosa), proteínas y poquisma materia grasa.
  
  Ha estau considerau muito tiempo como un repui molesto porque ye muito contaminant y se produce en grans cantidatz en a industria quesera. Manimenos agora bi ha nuevas tecnolochías que permiten de recuperar-ne os principals constituyents y d'obtener-ne productos prou elaboraus como os concentraus de proteínas sericas, destinaus a estar incorporadas en os productos alimentarios finals.
  
  O primero siero de leit u porán 
  En qualques zonas como a Val de Chistau se posaba o matón en una formachera que yera dencima d'una forrada. Quan pretaban o matón con as mans cayeba siero en a forrada, acción que se deciba con o verbo esporanar. Esporanar ye una palabra relacionada con porán, denominación en chistabín d'o primer siero.
  
  O segundo siero de leit u sericueta 
  O primer siero u porán se puet fer bullir de nuevo cuallando atra vegada pa formar un requesón solido y un liquido dito "sericueta", que ye un segundo siero. A palabra "sericueta" presenta variants como siricueta (en Fiscal, sirigüeta (en Aragüés), siriqueta (en Torla), saricueta (en Linars de Broto), sericueto, xiricueta, chiricueta, ecetra. En Sobrepuerto bi ha una fuent dita A Sericueta.
  
  En catalán, occitán y piemontés bi ha cognatos d'esta palabra encara que no siempre signifiquen exactament o mesmo. En piemontés tenemos rascueta ("siero que se da a lo bestiar"). En idioma occitán trobamos terigot en lemosín, saligot en Aude y senigou en gascón de Biarn. En catalán se documenta serigot, xerigot, xirigot, sorigot u surigot. En menorquín se distingue entre serigot melsis u serigot verjo (primer siero), serigot micós (segundo siero), y serigot d'es rai, sin manteca.
  
  En basco bi ha tamién cognatos d'esta palabra. En o dialecto labortán xirigota ye un "liquido que s'extraye d'o queso". En o dialecto roncalés tsirigot ye o "segundo siero con o que se purgan os pastors".
  
  D'acuerdo con Alwin Kuhn a palabra sericueta podría venir d'o latín EXCOCTA. Joan Coromines dubda d'esta hipotesi etimolochica porque os equivalents occitans y catalans no rematan en cueit u cuit y proposa una etimolochía prerromana a partir d'un hipotetico *SERICŎTTO u *SORICŎTTO", que podría estar relacionau con a palabra SŎRO d'o latín hispanico que habría dau suero en castellano.
  
  En chistabín a sericueta u segundo siero se diz simplament "siero", y se consumiba fresco como bebida. Bi heba una expresión popular rimada relacionada con o porán y o siero:
  
  Referencias
  
  Bibliografía 
   Brian Mott: El Habla de Gistain. Instituto de Estudios Altoaragoneses, 1989.
  
  Veyer tamién 
  Coagulación d'a leit.
  Cuallada.
  Cuallo.
  Leit.
  Queso.
  Requesón.
  Sineresi (quimica).
  
  Lactios